REGOLAMENT TAL-KUMMISSJONI (KE) Nru 620/2008
tas-27 ta’ Ġunju 2008
li jirrettifika r-Regolament (KE) Nru 386/2008 li jiffissa r-rifużjonijiet ta' l-esportazzjoni tal-ħalib u l-prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta' Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u partikolarment l-Artikolu 31(3) tiegħu,
Billi:
(1)
Ir-Regolament tal-Kummissjoni (KE) Nru 386/2008 (2) ffissa r-rifużjonijiet ta' l-esportazzjoni tal-ħalib u l-prodotti tal-ħalib.
(2)
Jeħtieġ li jittieħed kont ta’ l-emendi fin-nomenklatura tal-prodotti agrikoli għar-rifużjonijiet ta’ l-esportazzjoni rigward il-ħalib u l-prodotti tal-ħalib, introdotta bir-Regolament tal-Kummissjoni (KE) Nru 1499/2007 li ppubblika, għall-2008, in-nomenklatura ta' prodotti agrikoli għar-rifużjonijiet ta' l-esportazzjoni introdotti bir-Regolament (KEE) Nru 3846/87 (3). B’konsegwenza ta’ dan, jeħtieġ li l-Anness għar-Regolament (KE) Nru 386/2008 ikun irrettifikat skond dan. Għal finijiet ta’ ċarezza, dawk ir-rettifiki għandhom japplikaw mid-data tad-dħul fis-seħħ tar-Regolament (KE) Nru 386/2008,
ADOTTAT DAN IR-REGOLAMENT:
Artikolu 1
Fir-Regolament (KE) Nru 386/2008, l-Anness għandu jinbidel bit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mid-data tad-dħul fis-seħħ tar-Regolament (KE) Nru 386/2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta’ Ġunju 2008.